Elbasan Rashani (22) hentes på lån fra Brøndby.

Det bekrefter den danske klubben mandag formiddag.

Rashani leies av RBK i hele 2016, og trønderne har ifølge Brøndby sikret seg opsjon på kjøp.

- Elba er på sine beste dager en fantastisk tekniker, men han er fortsatt ung og må løfte nivået sitt. For å gi Elba den beste muligheten for å utvikle seg, har vi konkludert med at en låneavtale til Rosenborg gir ham de beste forutsetningene, med tanke på at vi ikke kan gi noen garantier for startplass, skriver Brøndby i en pressemelding.

Rashani gikk til Brøndby fra Odd i 2014, men har aldri slått gjennom i den danske Superligaen.

- Vi vil følge Elbas utvikling i Rosenborg tett, og så vil vi vurdere hva den beste løsningen videre er, skriver Brøndby videre.

Rashani har spilt 36 kamper og scoret syv mål for den danske storklubben.



22-åringen skal inn og konkurrere om en kantplass i Rosenborg, som nylig har kvittet seg med tre kantspillere i Tobias Mikkelsen (Nordsjælland), Morten Gamst Pedersen (fristilt) og Riku Riski (Dundee United).



Verken sportslig leder Stig Inge Bjørnebye eller hovedtrener Kåre Ingebrigtsen i Rosenborg har besvart Nettavisen henvedelser mandag formiddag.

Til Rosenborgs hjemmesider sier Bjørnebye følgende:

- Vi tror Rashani passer veldig godt i vår måte å spille fotball på. Han er en spennende spillertype og en flott fyr, sier Bjørnebye til RBK.no.

Komplett oversikt: Her er alle overgangene i Tippeligaen